Bejaarde vrou ontvoer, erg aangerand | Netwerk24
Deur André Damons 05 Januarie 2017 17:32
'n Bejaarde vrou van Phuthaditjhaba in Qwaqwa in die Oos-Vrystaat word in 'n plaaslike hospitaal behandel nadat sy deur haar neef en sy vriend aangerand en ontvoer is.
'n Erg aangerande Mapatsi Mirriam Tsotetsi (78) is Woensdagaand omstreeks 22:30 bevry nadat die twee mans gevlug en haar in die bagasieruim van haar motor gelos het.
Die ontvoerders het die heeldag met die beseerde Tsotetsi in haar motor se bagasieruim rondgery voordat sy gevind is.
Sers. Mmako Mophiring, polisiewoordvoerder, sê Tsotetsi se neef en sy vriend het haar omstreeks 04:00 Woensdagoggend ontvoer nadat hulle haar en haar seun, Benjamin Ndebe, aangerand het. Ndebe is dieselfde dag uit die hospitaal ontslaan.
Die polisie het 'n soektog na Tsotetsi se wit Toyota Corolla begin en dit later in 'n ander deel van Qwaqwa gevind. Tsotetsi het wonde oor haar hele lyf gehad.
Volgens Mophiring het die ontvoerders die motor agtergelaat en gevlug nadat hulle in twee ongelukke betrokke was. Hulle het eers met 'n ander motor gebots waarna hulle weggejaag en in twee voetgangers vasgery het.
Mophiring sê niemand is ernstig in die ongelukke beseer nie. Die mans was glo dronk.
Die motief vir die aanranding en ontvoering is onbekend en die polisie soek steeds na die twee mans.
Klagte van poging tot moord, aanranding, ontvoering, sowel as roekelose en nalatige bestuur, word ondersoek.
Die polisie vra enigiemand met inligting om hul naaste polisiekantoor te kontak of die polisie se noodnommer by 08600 10111 te skakel.